
[bookmark: TextBodyBegin]Europos Parlamentas,
–	atsižvelgdamas į savo ankstesnes rezoliucijas dėl Rusijos agresijos karo prieš Ukrainą, 
–	atsižvelgdamas į Jungtinių Tautų Chartiją, Europos žmogaus teisių konvenciją, Ženevos konvencijas ir jų papildomus protokolus, Tarptautinio baudžiamojo teismo Romos statutą, Jungtinių Tautų vaiko teisių konvenciją ir Konvenciją dėl genocido (CPPCG),
–	atsižvelgdamas į Darbo tvarkos taisyklių 150 straipsnio 5 dalį ir 136 straipsnio 4 dalį,
A.	kadangi nuo 2022 m. vasario mėn. apie 20 000 ukrainiečių vaikų buvo priverstinai deportuoti į Rusijos Federaciją ir Baltarusiją arba sulaikyti laikinai okupuotose Ukrainos teritorijose ir, remiantis prezidento V. Zelenskio iniciatyvos „Grąžinkime vaikus į Ukrainą“ duomenimis, grąžinti tik 1 293 vaikai ir patvirtinta, kad žuvo 624; kadangi, pasak Jeilio Humanitarinių tyrimų laboratorijos (HRL), tikrieji skaičiai tikriausiai yra daug didesni, nes šie perkėlimai ir deportacija tęsiasi;
B.	kadangi pagal tarptautinę teisę priverstinis perkėlimas į okupuotą teritoriją arba deportavimas iš okupuotos teritorijos į okupanto teritoriją yra draudžiamas – tai yra karo nusikaltimas pagal Romos statutą ir gali būti prilygintas genocidui pagal CPPCG; 
C.	kadangi 2023 m. kovo 17 d. TBT išdavė Vladimiro Putino ir Marijos Lvovos Belovos arešto orderius dėl jų atsakomybės už karo nusikaltimą – neteisėtą ukrainiečių vaikų perkėlimą ir deportaciją;
1.	griežtai smerkia Rusijos Federacijos smurtinius veiksmus ir Baltarusijos bendrininkavimą netinkamai elgiantis su ukrainiečiais vaikais, įskaitant žudymą, priverstinį perkėlimą ir deportaciją, neteisėtą įvaikinimą, seksualinę prievartą ir išnaudojimą, priverstinį rusinimą ir militarizaciją; pabrėžia, kad šie veiksmai yra genocido strategijos, kuria siekiama sunaikinti ukrainietišką tapatybę, dalis;
2.	primygtinai ragina ES patraukti už tai atsakingus asmenis atsakomybėn ir taikyti sankcijas asmenims ir subjektams, susijusiems su šiais nusikaltimais;
3.	reikalauja, kad šie nusikaltimai būtų nedelsiant nutraukti ir kad Rusija praneštų apie visų deportuotų ukrainiečių vaikų tapatybę ir buvimo vietą ir užtikrintų jų gerovę ir saugų bei besąlygišką grąžinimą;
[bookmark: _GoBack]4.	primygtinai ragina Rusijos federalines ir vietos valdžios institucijas suteikti galimybę tarptautinėms organizacijoms, pvz., Tarptautiniam Raudonojo Kryžiaus komitetui (TRKK), Jungtinių Tautų vyriausiojo žmogaus teisių komisaro biurui (OHCHR) ir UNICEF, pasiekti visus deportuotus ukrainiečius vaikus;
5.	apgailestauja, kad TRKK nevykdo savo užduoties apsaugoti ukrainiečių vaikus, deportuotus į Rusiją ir Baltarusiją arba esančius laikinai okupuotose Ukrainos teritorijose; 
6.	smerkia priverstinį Rusijos pilietybės primetimą deportuotiems vaikams ir valstybės remiamą jų įvaikinimą į rusų šeimas, kaip tyčinės priverstinės asimiliacijos politikos veiksmus; 
7.	ragina ES glaudžiai bendradarbiauti su Ukrainos valdžios institucijomis, tarptautinėmis ir nevyriausybinėmis organizacijomis ir remti jų pastangas suregistruoti visus dingusius ir deportuotus ukrainiečius vaikus; primygtinai ragina tarptautinę bendruomenę, įskaitant Jungtines Amerikos Valstijas, išlaikyti HRL finansavimą, o ES – užtikrinti jo tęstinumą;
8.	pabrėžia, kad bet koks tikros taikos susitarimas turi apimti šių vaikų repatriaciją ir atsakomybę už priverstinį perkėlimą ir deportacijas;
9.	primygtinai ragina tarptautinę bendruomenę patraukti Rusiją atsakomybėn sustiprinto koordinavimo veiksmais pasitelkiant TBT, Tarptautinį Teisingumo Teismą ir Specialųjį tribunolą dėl agresijos nusikaltimo prieš Ukrainą;
10.	paveda Pirmininkei perduoti šią rezoliuciją Komisijos pirmininkės pavaduotojai ir Sąjungos vyriausiajai įgaliotinei užsienio reikalams ir saugumo politikai, Tarybai, Komisijai, valstybių narių vyriausybėms ir parlamentams, Europos Tarybai, ESBO, Ukrainos prezidentui, vyriausybei ir parlamentui, Jungtinėms Valstijoms, Rusijai ir Baltarusijai.

